Fedhasa veroordeel onverantwoordelike gedrag in KaapstadKaapdstad (Foto verskaf deur Fedhasa) Die Gasvryheidsvereniging van Suid-Afrika (Fedhasa) veroordeel ten sterkste onverantwoordelike gedrag deur hospitaliteitsinstansies en gebruikers oor die feesgety wat die verspreiding van Covid-19 kan verhoog. Dit kom ná ŉ video wat op sosiale media gedeel is wat glo die afgelope naweek by ŉ restaurant in Kaapstad geneem is waar Covid-19-regulasies verontagsaam word. “Die toerisme- en hospitaliteitsbedryf het ongelooflik hard gewerk om streng gesondheid- en higiëne-protokol in te stel om personeel en gaste te beskerm,” sê Rosemary Anderson, voorsitter van Fedhasa, in ŉ verklaring. “Die absolute minagting vir dié reëls, soos blyk in die video, plaas nie net klante en enigiemand met wie hulle in kontak is in gevaar nie, maar bedreig ook die reputasie en voortgesette bedrywighede van die hele bedryf.” Sy sê dit is ondenkbaar dat die onverantwoordelike gedrag van ŉ klein groepie instansies en klante wat die protokol verontagsaam die werk van personeel in gedrang kan bring in ŉ bedryf wat reeds tot ŉ groot mate gely het onder die Covid-19-afsonderingsregulasies. “Ons het die regte ding gedoen deur baie streng protokol in te stel onder die banier van die Toerismesakeraad van Suid-Afrika, ‘Travel Safe Eat Safe’. Daar kan nie enige verskoning wees om ŉ beleërde bedryf te teister deur lewens en mense se lewensbestaan te bedreig vir ŉ paar ure se sinnelose genot nie.” Anderson het gesê Fedhasa veroordeel dié onverantwoordelike optrede en doen ŉ beroep op die hospitaliteitsbedryf en gaste om streng te voldoen aan die Travel Safe Eat Safe-protokol. Die vereniging stel vandeesweek sy #maskupMzansi-veldtog bekend waar hy klante en die hospitaliteitsbedryf versoek om die regte ding te doen en toerisme- en hospitaliteitsondernemings help om aan protokol te voldoen. “Instansies wat steeds die reëls verontagsaam kan hul dranklisensies verloor, aanspreeklik gehou word of selfs gesluit word. Klante, wat toegewyd is om mekaar veilig te hou en die hospitaliteitsbedryf te help om te herstel, word versoek om met hul voete te stem en enige voorvalle van nienakoming deur die Travel Safe Eat Safe-app aan te meld.”